Man in hof wat kollega glo omry, voertuie beskadig(Foto: SA Polisie) ŉ 36-jarige werknemer van die Polokwane-munisipaliteit het Woensdag in die hof verskyn op aanklag dat hy ŉ wetstoepasser omgery en sewe motors beskadig het. Walter Madubanya se aansoek om borgtog is in die Polokwane-landdroshof afgekeur. Hy moet op 22 September weer in die hof verskyn, het kol Moatshe Ngoepe, woordvoerder van die polisie, gesê. “Hy het homself op 7 Augustus 2020 in ŉ munisipale vragmotor toegesluit en hy het gewelddadige gedrag getoon. Toe ander werknemers wou ondersoek instel, het hy skielik begin ruk, en ŉ hele paar keer oor ŉ 55-jarige wetstoepasser van die munisipaliteit gery. Die wetstoepasser is ernstig beseer en is na ŉ hospitaal geneem. Hy het later aan sy beserings beswyk.” Madubanya staan tereg op aanklag van moord en opsetlike saakbeskadiging. Die polisie se ondersoek duur voort.